Komisjoni määrus (EÜ) nr 917/2004,

29. aprill 2004,

mesinduse valdkonnas võetavaid abinõusid käsitleva nõukogu määruse (EÜ) nr 797/2004 üksikasjalike rakenduseeskirjade kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu määrust (EÜ) nr 797/2004, [1] eriti selle artiklit 6,

ning arvestades järgmist:

(1) Nõukogu määrusega (EÜ) nr 797/2004, mis asendab määrust (EÜ) nr 1221/97 [2], kehtestatakse meetmed mesindustoodete tootmis- ja turustustingimuste parandamiseks. Selguse huvides tuleks tunnistada kehtetuks komisjoni 20. novembri 1997. aasta määrus (EÜ) nr 2300/97 nõukogu määruse (EÜ) nr 1221/97, millega kehtestatakse mee tootmise ja turustamise täiustamise abinõude üldised rakenduseeskirjad, üksikasjalike rakenduseeskirjade kohta [3] ning asendada see uue määrusega.

(2) Määruse (EÜ) nr 797/2004 artiklis 1 sätestatakse, et liikmesriigid võivad koostada mesindusprogramme. On vaja määratleda põhielemendid, mida need programmid peavad sisaldama, ja nende komisjonile teatavakstegemise tähtajad.

(3) Ühenduse rahalist toetust riiklikele programmidele tuleks piirata lähtudes iga igaliikmesriigi osast ühenduse tarude üldarvus.

(4) Liikmesriikidel tuleb kontrollida käesoleva määruse kohaselt rakendatavate programmide täitmist. Nendest kontrollmeetmetest tuleb teatada komisjonile.

(5) Programmide rakendamisel peab olema tagatud kooskõla mesindusprogrammide raames võetavate meetmete ja muude meetmete vahel, mis on seotud ühenduse poliitikaga eri valdkondades. Eelkõige tuleb vältida toetuste ühendamisest tulenevat ülekompenseerimist ning mis tahes muid vasturääkivusi meetmete määratlemisel.

(6) Programmi rakendamisel teatava paindlikkuse võimaldamiseks võivad iga meetme kohta esitatud rahalised ülempiirid kõikuda teatava protsendimäära ulatuses, ületamata seejuures aastase programmi üldist ülemmäära. Kui programmi rakendamisel kasutatakse lubatud paindlikkust, ei tohi ühenduse rahaline toetus ületada 50 % asjaomase liikmesriigi poolt tegelikult kantud kuludest.

(7) Võimaldamaks programmide rakendamisel suuremat paindlikkust, tuleks programmide raames võetavaid meetmeid asjakohase programmi rakendamise ajal kohandada, kusjuures muudatused peavad vastama nõukogu määruses (EÜ) nr 797/2004 ettenähtud meetmetele.

(8) On vaja vastu võtta siseriiklike programmide rahastamisel rakendatavad ümberarvestuskursside määramise reeglid.

(9) Tagamaks, et määruse (EÜ) nr 797/2004 artiklis 3 nimetatud uuringuid korraldatakse ja ajakohastatakse järjepidevalt, tuleks kehtestada eeskirjad kõnealuste uuringute sisu kohta.

(10) Käesoleva määrusega ettenähtud meetmed on kooskõlas kodulinnuliha- ja munaturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Määruse (EÜ) nr 797/2004 artiklis 1 nimetatud siseriiklikud programmid (edaspidi "mesindusprogrammid") peavad eelkõige sisaldama:

a) kõnealuse sektori olukorra kirjeldust, mis võimaldab määruse (EÜ) nr 797/2004 artiklis 3 nimetatud uuringu struktuuriandmete korrapärast ajakohastamist;

b) programmi eesmärke;

c) asjakohaste meetmete üksikasjalikku kirjeldust ja vajaduse korral ka ühikute hindu;

d) arvestuslikke kulutusi ning finantsplaane, liigitatuna aastate lõikes riikide ja piirkondade kaupa;

e) viiteid kohaldatavatele õigusnormidele;

f) mesindusprogrammide väljatöötamisel liikmesriigi pädeva asutusega koostööd tegevate esindusorganisatsioonide ja mesindusühistute nimekirju;

g) mesindusprogrammide kontrolli- ja hindamismeetmeid.

Artikkel 2

1. Liikmesriigid edastavad komisjonile oma mesindusprogrammi enne programmiga hõlmatud kolmeaastase perioodi esimese aasta 15. aprilli.

2004. aastal peavad liikmesriigid edastama oma mesindusprogrammi hiljemalt 15. mail.

2. Mesindusprogrammi majandusaasta kestab 16. oktoobrist järgmise aasta 15.oktoobrini.

3. Mesindusprogrammi meetmed, mis kehtestatakse kolmeaastase perioodi iga aasta kohta, peavad olema täielikult lõpule viidud järgmise aasta 31. augustiks. Maksed tuleb sooritada majandusaasta jooksul.

Artikkel 3

Programmide ühendusepoolset osalist rahastamist piiratakse käesoleva määruse I lisa kohaselt, lähtudes iga liikmesriigi osast ühenduse tarude koguarvus.

Kui üks või mitu liikmesriiki ei tee oma mesindusprogramme teatavaks artikli 2 lõikes 1 sätestatud tähtaja jooksul või ei kasuta täies mahus ära käesoleva artikli esimeses lõikes nimetatud osalist rahastamist, võib teiste liikmesriikide osasid sellega võrdeliselt suurendada.

Artikkel 4

Liikmesriigid edastavad komisjonile koos mesindusprogrammidega ka dokumendid programmide kontrollimise kohta.

Kontrollimiste eesmärk on veenduda, et mesindusprogrammide toetus vastab riiklike programmide alusel antava abi tingimustele. Kontrollimised hõlmavad nii haldus- kui ka kohapealset kontrolli.

Makseasutustel peab olema piisav tõendusmaterjal kontrollimiste toimumise kohta.

Artikkel 5

1. Liikmesriigid edastavad enne artikli 2 lõikes 1 nimetatud kuupäeva komisjonile mesindust käsitlevate meetmete loetelu, mis on riiklikesse tegevusprogrammidesse lisatud vatsavalt nõukogu määruse (EÜ) nr 1260/1999 [4] eesmärkidele 1 ja 2.

2. Ühe ja sama meetme puhul ei tohi väljamakseid teha üheaegselt vastavalt määrusele (EÜ) nr 797/2004 ja muudele ühenduse abikavadele, eelkõige nendele, mis on seotud nõukogu määrusega (EÜ) nr 1257/1999. [5]

Artikkel 6

Iga meetme rahalisi ülempiire võib suurendada või vähendada kuni 20 % ulatuses, tingimusel et aastase programmi üldist ülempiiri ei ületada ning ühenduse panus mesindusprogrammi rahastamisel ei ületa 50 % asjaomase liikmesriigi poolt kantud kuludest.

Artikkel 7

Mesindusprogrammi meetmeid võib programmi majandusaasta jooksul kohandada, kuid need peavad vastama nõukogu määruse (EÜ) nr 797/2004 artiklile 2 ning need tuleb kinnitada vastavalt nimetatud määruse artiklile 5.

Artikkel 8

Artiklis 3 osutatud summa suhtes kohaldatakse programmi teatavaks tegemise aasta 1. mail kehtivaid ümberarvestuskursse.

Artikkel 9

Määruse (EÜ) nr 1221/97 artiklis 3 nimetatud uuringud peavad hõlmama käesoleva määruse II lisas nimetatud kriteeriume.

Artikkel 10

Määrus (EÜ) nr 2300/97 tunnistatakse kehtetuks.

Viiteid kehtetuks tunnistatud määrusele käsitatakse viidetena käesolevale määrusele ja neid tuleb lugeda III lisas esitatud vastavustabeli kohaselt.

Artikkel 11

Käesolev määrus jõustub järgmisel päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 29. aprill 2004

Komisjoni nimel

komisjoni liige

Franz Fischler

[1] ELT L 125, 28.4.2004, lk 1.

[2] EÜT L 173, 1.7.1997, lk 1.

[3] EÜT L 319, 21.11.1997, lk 4. Määrust on viimati muudetud määrusega (EÜ) nr 1387/2003 (ELT L 196, 2.8.2003, lk 22).

[4] EÜT L 161, 26.6.1999, lk 1.

[5] EÜT L 160, 26.6.1999, lk 80.

--------------------------------------------------

I LISA

Liikmesriik | Mesilaste hulk Tarude arv |

BE | 100000 |

DK | 155000 |

DE | 893000 |

EL | 1380000 |

ES | 2397840 |

FR | 1150000 |

IE | 20000 |

IT | 1100000 |

LU | 10213 |

NL | 80000 |

AT | 336139 |

PT | 590000 |

FI | 47000 |

SE | 145000 |

UK | 274000 |

Kokku | 8678192 |

--------------------------------------------------

II LISA

+++++ TIFF +++++

--------------------------------------------------

III LISA

Vastavustabel

Määrus (EÜ) nr 2300/97 | Käesolev määrus |

Artikkel 1 | Artikkel 1 |

Artikli 2 lõige 1 | Artikli 2 lõige 1 |

| Artikli 2 lõige 2 |

Artikli 2 lõige 2 | Artikli 2 lõige 3 |

Artikkel 3 | Artikkel 3 |

Artikli 4 lõige 1 | Artikli 4 lõiked 1 ja 2 |

Artikli 4 lõige 2 | Artikli 5 lõige 1 |

Artikli 4 lõige 3 | Artikli 5 lõige 2 |

Artikkel 4bis | Artikkel 6 |

| Artikkel 7 |

Artikkel 5 | Artikkel 8 |

Artikkel 6 | Artikkel 9 |

| Artikkel 10 |

Artikkel 7 | Artikkel 11 |

I lisa | I lisa |

II lisa | II lisa |

- | III lisa |

--------------------------------------------------